google/wiki40b huggingface dataset:
Dramatiserende personlighetsforstyrrelse

Behandling

Mennesker med dramatiserende personlighetsforstyrrelse oppsøker sjelden behandling, eller har vanskelig for å forplikte seg over tid til egen behandling. Noe av grunnen til dette kan være at de har liten kontakt med egne følelser. De som får behandling, behandles med psykoterapi, der både individuell terapi og gruppeterapi kan ha en positiv effekt.
NM i stafetter 2014

NM i stafetter 2014 var en del av NM i friidrett 2014, men ble arrangert som et eget stevne på i Grimstad 29. mai og 1. juni 2014. Arrangør var Sørild FIK.
Læreboknormal

Læreboknormalen er et hovedsakelig historisk fenomen i Norge, og ble brukt som betegnelse på den rettskrivningen som skulle benyttes i statlig godkjente lærebøker og i statstjenesten. Læreboknormalen var ikke sammenfallende med rettskrivningen, men var en trangere, mer språkpolitisk motivert norm som i mange tilfeller bare tillot samnorskformer (eksempler: «fjella» og «aust» på bokmål, ikke «fjellene» og «øst»). På bokmål fantes det tidligere et system der noen ordformer var «hovedformer» mens andre var «sideformer». «Sideformene» var ikke tillatt i læreboknormalen. Det var som regel samnorskformene som var «hovedformer». I nynorsk finnes det fortsatt sideformer.
Læreboknormalen støtte på massiv motstand og ble aldri anerkjent i brede lag av befolkningen. På 1950-tallet rettet foreldre sine barns lærebøker til riksmålsformer. Det Norske Akademi på sin side godkjente lærebøker i henhold til riksmålsnormalen. Ordet læreboknormal ble ofte brukt synonymt med samnorsk og ble i stor grad diskreditert.
I bokmål ble læreboknormalen og systemet med sideformer og hovedformer avskaffet fra 1. juli 2005. På bokmål er det dermed ingen forskjell på godkjente bokmålsformer.
Cornelius Jansen Trinepol

Biografi

Han var sønn av borgermester i Skien Jan Corneliussen Trinepol (d. 1660) og Karen Giertsdatter (1585–1611), som bl.a. var etterkommer av Jørgen von Ansbach. I likhet med faren eide han Mæla gård. Faren kom trolig fra Nederland; ifølge Skiens historie var Jan Trinepol sønn av Cornelis Jansen, en skipper fra den hollandske byen Hoorn. I boken Slekten Bomhoff (1950) skrev Elisa Tandberg at Jan Corneliussen Trinepols fornavn tydet på at familien kom fra Nederland, men at undersøkelser i riksarkivet i Nederland indikerte at navnet Trinepol var ukjent som steds- eller personbetegnelse i Nederland, og lanserte hypotesen om at navnet til syvende og sist kunne stamme fra Trinitapoli i Sør-Italia. Senere har slektsnavn med skrivemåtene Trinepol, Trijnepol og Trijnepoll blitt funnet i arkiver i småbyen Borculo i Gelderland i 1695 og 1717.

Ekteskap

Han var gift to ganger og begge ektefellene stammet også fra Jørgen von Ansbach. I første ekteskap var han gift med Anne Iversdatter (1605–1642), datter av trelasthandler og rådmann i Skien Iver Christensen (se Morland) og Margrethe von Ansbach, en datter av Jørgen von Ansbach.
I andre ekteskap var han gift med Karen Henriksdatter Friis (1625–1695), som tilhørte adelsslekten Friis til Landvik og som var datter av godseier mm. Henrik Jacobsen Friis og Maren Engelsdatter, en datter av lagmann mm. i Skien Engel Jensen og Karen von Ansbach, som igjen var datter av Jørgen von Ansbach. Datteren Ingerid Corneliusdatter Trinepol (1632–1694) var gift med sogneprest i Hjartdal Povel Pedersson Paus (1625–1682), og Cornelius Trinepol er oppkalt blant deres etterkommere frem til vår tid. Cornelius Trinepols mest berømte etterkommer er Henrik Ibsen, hvis mor Marichen Cornelia Martine Altenburg var oppkalt etter Cornelius Trinepol (dvs. etter sin morfar Cornelius Paus, som hadde navnet fra farfaren Cornelius Paus, som hadde navnet fra morfaren Trinepol).
Reuben Gabriel

Karriere

Gabriel har spilt for Kaduna United FC, Enyimba International F.C. og Kano Pillars FC i hjemlandet Nigeria. I 2012 ble han kåret til årets nigerianske spiller og årets landslagsspiller.
I 2013 meldte han overgang til den skotske klubben Kilmarnock
I januar 2014 var Gabriel på prøvespill i den engelske klubben Tottenham Hotspur. Han gikk senere videre til den belgiske toppdivisjonsklubben Waasland-Beveren
Juristforbundet-Student

Organisering

Juristforbundet-Student består i hovedsak av et styre som består av to representanter fra hvert av de tre juridiske fakultet i henholdsvis Tromsø, Bergen og Oslo. Blant disse er leder og nestleder av seksjonen. Styret har også en representant fra bachelorutvalget, som representerer studenter som tar en bachelorgrad i rettsvitenskap. Utover styret har Juristforbundet-Student egne fakultetsstyrer ved de enkelte fakultetene som står for mye av det praktiske arbeid på hvert studiested. 
Hovedoppgavene til seksjonen er rekruttering, utdanningspolitiske spørsmål, fokus på overgangen fra studiesituasjon til arbeidsmarked, kompetanseutvikling, profesjonsetiske spørsmål, nettverk mot ulike juristmiljøer og andre saker som angår medlemmenes interesser.
Lishui (Nanjing)

Lishui (kinesisk: 溧水县; pinyin: Lìshuǐ Xiàn) er et fylke i provinsen Jiangsu i Folkerepublikken Kina. Det ligger i den subprovinsielle by Nanjing.
Befolkningen var på 403 519 innbyggere i 1999.
Tine Thing Helseth

Biografi

Helseth begynte å spille trompet som syvåring, og har utdannelse fra Foss videregående skole og konservatorieavdelingen på Barratt Due musikkinstitutt i Oslo, der hun ble undervist av Arnulf Naur Nilsen. Hun regnes i dag som en av de ledende trompetistene i sin generasjon .
Som yngre spilte hun blant annet i Sofiemyr Skolekorps, regjerende norgesmestere fra 1. divisjon 2008 og 2009, og i Sagene Janitsjarkorps som flere ganger har konkurrert i Norges Musikkorps Forbunds elitedivisjon. I 2004 mottok hun Talentprisen, og i 2005 kom hun på andreplass i International Trumpet Guild Competition Theo Charlier i Wien. Hun fikk også Oslo Musikklærerforenings ærespris i 2005. I mai 2006 vant hun 2. pris i Eurovision Young Musicians Competition. Konserten med Wiener Symphoniker fra Rådhusplassen i Wien med 40 000 publikummere tilstede ble direktesendt over hele Europa. I desember 2006 ble hun tildelt den svensk-norske Prins Eugens Kulturpris. I tillegg mottok hun Luitpold-prisen som årets beste og mest interessante unge kunstner under Kissinger Sommer-festivalen i Tyskland i 2007. Hun ble kåret til årets nykommer under Spellemannprisen 2007 og mottok et arbeidsstipend på 200 000 kroner fra Gramo. Under TV-sendingen opptrådte hun sammen med Det norske kammerorkester. Samme år spilte hun på åpningsnummeret under Nobels fredspris-konserten, som vises over store deler av verden. I 2009 fikk hun Borletti-Buitoni Trust Fellow-stipendet, og i 2010 mottok hun Mozart Award i Dortmund. Etter dette har hun spilt på scener som Royal Albert Hall.
Helseth har gitt ut flere album. Debutalbumet kom i 2007 og ga henne Spellemannprisen 2007 som årets nykommer. Andrealbumet Mitt hjerte alltid vanker kom i 2009, inneholdt julemelodier, og solgte til gull etter bare tre uker . Tredjealbumet, Storyteller, ble lansert i Norge i 2011 og internasjonalt i 2012, og havnet på britiske Amazon sin liste over de beste klassiske utgivelsene i 2012 . Hennes fjerde album er titulert Tine, og blir gitt ut i mars 2013. 
I 2012 lanserte hun festivalen tine@munch. Trompetisten står selv som kunstnerisk leder, og det er Munchmuseet i Oslo som er arena for festivalen, som er del av det større arrangementet Munch150 . 
Helseth er også leder i tenThing Brassensemble, som består av 10 messingblåsere som presenterer klassisk materiale i messingdrakt, og som har gitt ut album og spilt konserter i Norge, Europa og Asia  . Hun spiller også med Tine Thing Helseth Quintet, et jazz/tangoensemble dannet i 2010.
Et farlig frieri

Innspillingsfakta

Den ble spilt inn i Skandiateljén i Långängen og i traktene rundt Hardangerfjorden.

Handling

I en liten landsby i fjellene er alle guttene forelsket i Aslaug, datteren til den rike bonden Knut Husaby. Thormund, den mest velstående bonden i landsbyen foreslår at sønnen, Ola, skal gifte seg med Aslaug. Husaby er for dette ekteskapet, men spør datteren om hun er enig. Aslaug nekter, fordi hun er forelsket i Tore Næsset, en husmannssønn. Hennes far er sterkt imot et slikt bryllup og sender henne til setra, høyt oppe i fjellet, og håper at hun skal endre syn.
Tore forenes med Aslaug på setra. På den eneste tilgjengelige veien tilbake, som passerer Husabys gård, får Tore kraftig juling av Husaby, som lar ham gå med et ironisk løfte: «Hvis du neste lørdag klarer å slippe forbi Husaby-ulven og hans valper, vil jenta bli din».
Uken etter forsøker Tore å snike seg forbi gården uten hell. Han bestemmer seg deretter for å bestige den bratte klippen som grenser til setra på elvesiden. Etter nesten å falle klarer han å nå toppen, utslitt. Husaby, imponert over hans mot, går med på å la ham gifte seg med Aslaug.
Stella Rimington

Bakgrunn

Hun ble født sør i London. I 1939 flyttet familien fra South Norwood til Essex. Hun gikk på skole i Nottingham og studerte engelsk litteratur og arkivvesen i Edinburgh og Liverpool. Hun var også i en periode au pair i Paris.
I 1963 giftet hun seg med John Rimington og flyttet i 1965 med ham til India, der han arbeidet ved det britiske høykommissariat i Delhi.

Etterretningsarbeid

I India ble hun sekretær i det britiske etterretningsvesenet. I 1969 vendte hun sammen med ektemannen tilbake til London og begynte å virke for innenriksetterretningen. Rimington arbeidet med tre områder: Trusler mot statens sikkerhet, spionasje og terrorisme. Mens hun arbeidet i antispionasjeavdelingen fant blant annet paraplyattentatet (1978) sted.

I 1989 vitnet hun i retten mot den tsjekkoslovakiske spionen Václav Jelínek (straffeforfulgt under aliaset «Erwin van Haarlem») og ble da presentert under aliaset «Miss J». 
I 1990 ble hun forfremmet til en av etterretningstjenestens to stillinger som Deputy Director General og hadde oppsynet med MI5s flytting til Thames House.
General director for MI5: I 1992 overtok hun som generaldirektør for MI5. Hun var den første generaldirektør hvis navn ble offentliggjort ved utnevnelsen. I 1993 ble Rimington den første generalsekretær for MI5 noensinne som lot seg fotografere for en brosjyre som beskrev organisasjonens virksomhet.
I hennes embedsperiode var antispionasjearbeid et hovedområde for MI5.

Forfatterinne

Etter at hun ble pensjonist begynte hun å skrive spionthrillere. I 2001 utkom selvbiografien Open Secret, som ble en bestselger i England.
Tidlig i 2009 fikk hun offentlig oppmerksomhet idet hun kritiserte landets antiterrorstrategi: «Vi lever i angst i en politistat. Nettopp dette er noe som terroristene ønsker å oppnå.» «Regjeringen skremmer borgerne, for å kunne få vedtatt lover som innbstrenker deres friheter.» Den britiske regjering svarte at man la stor vekt på å balansere mellom overvåking og respekten for borgernes privatsfære.

Inspirasjon for filmfigur

Rimington ble kort tid etter utnevnelsen til sjef for MI5 inspirasjon for filmrolleskikkelsen M i James Bond-filmene. Fra 1995 ble denne skikkelsen fremstilt som en kvinnelig toppsjef,skjønt ikke for MI5, men for den britiske utenriksetterretning, MI6. James Bonds sjef M ble fra 1995 spilt av Judi Dench. Dench så Stella Rimington som hvordan hun gestaltet rollen.
Taekwondo under Panamerikanske leker 2011

Taekwondo under Panamerikanske leker 2011. Taekwondo er en av flere sporter i de sekstende Panamerikanske leker som blir arrangert i Guadalajara i Mexico fra 14. til 30. oktober. Det skal konkurreres i fire vektklasser for både damer og menn.
Øye middelalderske kirkested

Øye middelalderske kirkested var opprinnelig sted for Øye stavkirke, og dennes kirkegård. Deler av stavkirken ble gjenfunnet under golvet i kirken under restaureringsarbeid og ble senere gjenreist som del av Øye kirkested.
Hodejegerne (film)

Handling

Handlingen foregår rundt Roger Brown. Han er hodejeger, men også kunsttyv. Ut over å være en mann på kun 1,68, er Roger en mann som tilsynelatende har alt; han er Norges mest vellykkede hodejeger, er gift med den altfor vakre galleristen Diana, har en altfor dyr villa, og for å holde hodet over vannet økonomisk, må han stjele litt for mye kunst.
Clas Greve er den perfekte kandidaten til Rogers nye rekrutteringsoppdrag, med sin bakgrunn som tidligere elitesoldat og toppleder i elektronikkbransjen. Han er dessuten i besittelse av et verdifullt maleri. Roger øyner nå sjansen til å bli kvitt sine økonomiske problemer for godt – og setter i gang med å planlegge sitt største og siste kupp.
Men det viser seg at Greve også spiller et spill. Da Roger så bryter seg inn hos Greve, oppdager han noe som snur hele hans tilværelse på hodet, og snart må han flykte for livet.
Marine Le Pen

Bakgrunn

Marine Le Pen er den yngste av Jean-Marie Le Pens og hans første kone Pierrette Lalannes tre døtre. I 1976, da Marine var åtte år gammel, ble familien Le Pens bosted i Paris utsatt for et bombeattentat, mens barna lå og sov. Dette, sammen med den atmosfære av frykt og plaging fra  medelever og lærere, er to forhold som hun har oppgitt som viktige for hennes utvikling under oppveksten. 
Etter avslutning av jusstudier ved Université Panthéon-Assas i Paris, arbeidet hun som advokat fra 1992 til 1998. Noe av hennes arbeide gikk ut på å representere illegale innvandrere.
Marine Le Pen var gift med forretningsmannen Franck Chauffroy, som var engasjert i partiarbeidet. De fikk to barn. Etter skilsmissen giftet hun seg på nytt med  FN-funksjonæren Éric Lorio.

Politisk karrière

Marine Le Pen har vært medlem av det europeiske parlamentet siden 2004 og tok i januar 2011 over som leder for Front national etter faren. Hun var en kandidat til det franske presidentvalget i 2012. I valget kom hun på tredjeplass i første valgomgang, med nesten 18 % av de avgitte stemmene. 
I det franske parlamentsvalget i 2012, nådde hun andre runde i sitt distrikt i Pas-de-Calais, men tapte til slutt med snau margin.
Ved EU- og lokalvalget i mai 2014 ble Front national Frankrikes  største politiske parti.

Presidentvalgkampen 2017

Marine Le Pen vil ha Frankrike ut av EU, euroen og de integrerte strukturene i NATO. Hun tok til orde for en tettere forhold til Russland under Vladimir Putin. Le Pen lovet pensjon ved fylte 60 år, høyere familie- og sosialytelser og konkurransebeskyttelser for franske produsenter, ved tollskranker og handelsbarrierer. Hun tok til orde for en «nasjonal prioritet» med tydelige fremmedfiendtlige undertoner. Endelig gikk hun inn for en total innvandringsstopp for å unngå problemene med terrorisme.
Le Pen gikk videre fra første valgomgang i presidentvalget i Frankrike 2017. I andre valgomgang møtte hun Emmanuel Macron. Etter at 99,99 % av stemmene i andre runde var telt, ledet Macron med 66 % foran Le Pens 34 %.
Hodekål

Hodekål (latin: Brassica oleracea eller capitata) er en av de vanligste kålartene som finnes i Norge. De mest vanlige typene hodekål er hvitkål, spisskål, rødkål og savoykål. Den har fått navnet sitt ettersom det har samme form som et menneskehode.
Hodekål kan bli gruppert etter hodeform som kvitkål og rødkål, eller etter hodeform som hodekål og spisskål. Hvitkål er et gammelt navn som viste til at hodene ble hvite etter avbladning og lang tids lagring. I dag er ‘hodekål’ mest brukt som navn for rund hvitkål
Hodekål dyrkes over hele Norge, og har blitt dyrket her siden den andre halvdelen av 1600-tallet. Det er vanskelig spore hodekålens nøyaktige historie, men den var mest sannsynlig domestisert et sted i Europa før 1000 f.Kr., skjønt savoikål ble ikke utviklet før på 1500-tallet. I middelalderen hadde kål blitt en vesentlig del av det europeiske kjøkken.
Hodekålen kan lagres over svært lang tid, men den må ha optimale lagringsforhold som høy luftfuktighet og uten påvirkning av etylengass.            
Hodekål dyrkes over hele Norge, med sorter tilpasset ulike landsdeler og tidlighet. De viktigste områdene for salgsproduksjon er Rygge og Råde i Østfold, Mjøsbygdene, Lier, Sørlandet og Frosta. Norsk produksjon av hodekål, dvs.  sommerkål, høst og vinterkål utgjør ca 30 000 daa og dekker de fleste år hele vårt innenlandske forbruk. (Norges offisielle statistikk, Jordbrukstellinga: http://www.ssb.no/a/publikasjoner/pdf/nos_d440/nos_d440.pdf).
Sene hodekålsorter (vinterkål) har god lagringsevne og kan markedsføres i vinterhalvåret etter lagring på kjølelager hos produsentene. Tidligkål som dyrkes under solfanger kan høstes allerede i midten av mai i de tidligste deler av landet.  Balvoll, G. 1999. Grønnsakdyrking på friland. Landbruksforlaget.
Det er vanskelig spore hodekålens nøyaktige historie, men har trolig sitt opphav fra ville arter i Middelhavsområdet. Den var kjent i Europa på 700-tallet og hodekål med faste hoder ble dyrket i England på 1400-tallet. Hodekål er blitt dyrket her i landet siden vikingtiden, siden ‘kålgarder’ er nevnt i lover fra den tiden hvor det nevnes at tyveri av kål var straffbart. Christian Gartner, som i 1694 utga den først norske hagebok ‘Horicultura’, er det et helt kapittel om kål
I dag dyrkes det bare utenlandske sorter av hodekål her i landet. Men fra slutten av 1800-tallet og helt fram til 1975 ble det brukt nesten bare norske hodekålsorter. Disse sortene var stort sett foredlet fram av dyktige kålprodusenter i de viktigste dyrkingsområdene våre.
Eratosthenes' sil

Eratosthenes' sil er en enkel og gammel algoritme for å finne alle primtall opp til et spesifikt naturlig tall. Metoden var forgjengeren til den noe nyere Atkins sil, som er raskere, men mye mer kompleks.
Metoden ble utviklet av Eratosthenes, en gresk matematiker som levde ca. 200 f.Kr.
Kretsfaktorisering blir ofte brukt på listen over tallene der primtallene skal lukes ut før Eratosthenes' sil blir brukt, for at det skal gå raskere.

Eksempel

For å finne alle primtall mindre enn eller lik 30 går man frem som følger:
Lag først en liste over heltall fra 2 til 30:

  2  3  4  5  6  7  8  9 10 11 12 13 14 15 16 17 18 19 20 21 22 23 24 25 26 27 28 29 30

Stryk ut (sil ut) multipler av 2, dette gir:

  2  3     5     7     9    11    13    15    17    19    21    23    25    27    29

Det første tallet på listen etter 2 er 3; stryk ut multipler av 3 fra listen, dette gir:

  2  3     5     7          11    13          17    19          23    25          29

Det første tallet på listen etter 3 er 5; stryk ut de gjenværende multiplene av 5 fra listen:

  2  3     5     7          11    13          17    19          23                29

Det første tallet på listen etter 5 er 7, men kvadratet av 7 er 49, som er større enn 30, 
så prosessen er ferdig. Den endelige listen består av alle primtall mindre enn eller lik 30.
Anne Merete Steensland

Privatliv

Anne Merete Steensland er datter av skipsmegler Inge Steensland.
Samferdsel i Bhutan

Samferdsel i Bhutan er påvirket av Bhutans høye og trange dalfører. Mange bygder har liten eller ingen veiforbindelse, og halvparten av innbyggerne har en halv dags gange til bilvei. Det er et politisk mål at dette skal reduseres til 25% innen 2012. Det er ingen jernbane i Bhutan.

Veier

Den første veien i Bhutan ble bygget i 1962 fra Phuntsholing ved den indiske grensen, til Paro og Thimpu, videre til Trongsa, Trashigang og Samdrup Jongkhar. Veien ble bygget med en bredde på bare 2,5 meter.
Landet har 8 000 km veier. 3 750 km av dette er hovedveier. 62% er asfaltert. Landet har 24 000 biler. (2001) Det er godt organiserte, men ofte overfylte, bussruter.

Luftfart

Paro lufthavn er landets eneste internasjonale flyplass. Den ligger 6 km fra Paro by, på 2 235 moh.. Flyplassen hadde i 2015 268.000 reisende.
João Carlos dos Santos

Landslaget

João Carlos dos Santos spilte 10 landskamper for Brasils herrelandslag. Han ble tatt ut i Brasils tropp til Copa América 1999 og FIFA Confederations Cup 1999.
University of Buckingham

Rangeringer

University of Buckingham ble rangert som nummer 69 av 126 britiske universiteter på Complete University Guides liste for 2016.
University of Buckingham var ikke å finne blant de 500 beste universitetene i verden i Times Higher Education World University Rankings 2014-2015, i QS World University Rankings for 2014 eller i Academic Ranking of World Universities (Shanghai-rankingen) for 2014.
Langenuen

Langenuen er et sund i Hordaland mellom øyene Stord og Huftarøy i Austevoll i vest, og Tysnesøya og Reksteren i Tysnes kommune i øst. Sundet er 35 km langt og strekker seg fra Halsnøyfjorden ved innløpet til Hardangerfjorden i sør til Bjørnefjorden i nord. Mellom Stord og Huftarøy kommer Selbjørnsfjorden inn fra vest.
Langs den nordlige delen av Langenuen går et av de mest trafikkerte fergesambandene på Europavei 39, mellom Sandvikvåg på Fitjar helt nord på Stord til Halhjem i Os kommune. Fra Jektevik på Stord går det ferjesamband over Langenuen til Hodnanes på Tysnes og til Huglo.
Statens vegvesen planlegger å bygge bru over Langenuen, fra Jektevik på Stord til Hodnanes på Tysnes. Den nye brua blir en del av prosjektet Ferjefri E39 som skal fjerne alle ferjestrekninger på kyststamveien mellom Kristiansand og Trondheim.
Tennis under Asialekene 1982

Tennis under Asialekene 1982. Tennis var en av flere sporter under de niende Asialekene som ble arrangert i New Delhi i India mellom 19. november og 4. desember 1982. Det var single-, double og lagkonkurranse for både damer og menn og en mixeddoubleturnering. Sør-Korea ble beste nasjon med fire gullmedaljer foran Indonesia med to.
Karin Nellemose

Biografi

Karin Nellemose ble utdannet ved Det kongelige Teaters elevskole i årene 1924–1926 og debuterte på samme teater som Thilde i Haardt imod haardt (av Edvard Brandes). Hun var deretter tilknyttet samme teater i omtrent 60 år. Av hennes roller huskes Fru Linde i Et dukkehjem (Henrik Ibsen).
På dansk tv fikk hun flere brakende suksesser i videospill og i satireprogrammer. Hun huskes f.eks. som fru Brydesen fra tv-serien Ka' De li' østers? fra 1967. I Norge, som i resten av Norden, ble hun kjent og elsket for sin tolkning av den undertrykte, herlige frøken (og senere enkefrue) Misse Møhge i Matador. Hun var nesten året eldre enn Karen Berg som spilte hennes mor.
Hun var i mange år gift med sceneinstruktør Torben Anton Svendsen og har datteren Annemette Svendsen, som også er skuespillerinne.
Småstankelbein

Utseende

Småstankelbein er små til middelsstore mygg, med slank kroppsbygning og lange bein. Mange arter er livlig gul- eller brunfargede, andre er grå eller svarte. Mange arter har påfallende flekker eller mønster på vingene.
 Artene ligner gjerne små versjoner av storstankelbein (Tipulidae), men kan skilles fra disse på at vingenes fremste lengdeåre (subcosta) ender i kantåren (Costa) og ikke i den bakenforliggende åren (R1), og vanligvis på at palpene (munnfølerne) er forholdsvis korte.

Levevis

For mange grupper er larvene ukjente, men man regner med at de fleste er knyttet til fuktige miljøer. Mange arter har larver i fuktig jord, andre lever i vann. De voksne dyrene tar vanligvis ikke næring til seg, og lever gjerne forholdsvis kort tid. Mange arter danner svermer.
Framtia

Framtia er en avis som har utgiversted på Ørnes, og med Meløy og Gildeskål i Nordland som sitt dekningsområde.
Utgiverselskapet Mediehuset Meløy AS presenterte den første utgaven av ukeavisa 4. januar 2008, og Framtia oppnådde pressestøtte fra myndighetene etter sitt første utgivelsesår. Ansvarlig redaktør og daglig leder er Ingunn Dahle.
Mediehuset Meløy AS lager også det månedlige profileringsbladet IndustriFolk, som finansieres av samarbeidspartnere i næringslivet i Meløy-regionen. Mediehuset Meløy AS omsatte i 2015 for 4,8 millioner kroner og eies av Edmund Ulsnæs (96 %) og Meløy Økonomisenter (4 %).
A3-papir

A3 er et standard arkformat definert av den internasjonale standarden ISO 216 som 420 mm × 297 mm.
Et A3-ark som deles i to på tvers av langsiden gir to A4-ark. Tilsvarende er et A2-ark dobbelt så stort som et A3-ark. Alle A-formatene er formlike. Forholdet mellom langsiden og kortsiden er kvadratroten av 2.
Alle A-formatene tar utgangspunkt i A0 som har et areal på 1m². A3 har altså en flate på 1/8 m².